Toeris sterf in Tuinroete-fratsvloed | Maroela Media
'n 29-jarige Belg is Donderdag dood nadat hy deur 'n fratsvloed meegesleur is by Nature's Valley in die Tuinroete Nasionale Park.
Volgens die Nasionale Seereddingsinstituut (NSRI) was die toeris saam met nog drie toeriste en twee gidse op 'n staproete en het hulle 'kloofing' gedoen toe hy deur die fratsvloed meegesleur is.
Die NSRI se Plettenbergbaai-reddingspan,die Suid-Afrikaanse Polisiediens (SAPD), MedLife-ambulansdienste en die Rooikruis se Air Mercy Service (AMS)-noodhelikopter is na die toneel ontbied. Tydens die soektog is die man se lyk stroomaf opgespoor. Die ander vyf mans is nie beseer nie.
Die Belgiese konsulaat staan die oorledene se familie oorsee by.
'Kloofing' is wanneer 'n persoon in 'n bergrivier of -stroom af dryf, daarin swem of selfs rondspring om die rivierroete te volg.